b'\n_START_ARTICLE_\nSudeiki\xc5\xb3 pagrindin\xc4\x97 mokykla\n_START_SECTION_\nIstorija\n_START_PARAGRAPH_\nXIX a. prad\xc5\xbeioje Sudeikiuose veik\xc4\x97 parapijin\xc4\x97 mokykla. 1864 m. Sudeikiuose, buvusio vals\xc4\x8diaus patalpose, \xc4\xafkurta valdin\xc4\x97 pradin\xc4\x97 mokykla. \xc5\xa0is pastatas stov\xc4\x97jo iki 1936 m. Mokykla veik\xc4\x97 iki Pirmojo pasaulinio karo. \xc4\x8cia dirbo mokytojai A. Gavrilovas ir \xc5\xa0amaturovas. \xc5\xa0amaturovas buvo humanistini\xc5\xb3 pa\xc5\xbei\xc5\xabr\xc5\xb3, m\xc4\x97giamas vietos gyventoj\xc5\xb3. Mokyklos pastato gale buvo mokytojo butas, viduryje \xe2\x80\x93 veranda ir priemen\xc4\x97, kurioje stov\xc4\x97jusi pl\xc5\xabkto molio krosnis, \xc5\xa1alia jos gultai, skirti toliau gyvenantiems mokiniams pernakvoti. Kitame pastato gale ma\xc5\xbedaug 6x8 m\xc2\xb2 dyd\xc5\xbeio klas\xc4\x97 su \xc5\xa1e\xc5\xa1iavie\xc4\x8diais ir keturvie\xc4\x8diais suolais. Mokslas truko trejus metus. Apie 1901 m. atvyko Stockis, kuris buv\xc4\x99s grie\xc5\xbetas, baud\xc4\x99s u\xc5\xbe kalb\xc4\x97jim\xc4\x85 lietuvi\xc5\xa1kai. D\xc4\x97l sunki\xc5\xb3 gyvenimo s\xc4\x85lyg\xc5\xb3 tik ma\xc5\xbea dalis mokini\xc5\xb3 sugeb\xc4\x97davo baigti Sudeiki\xc5\xb3 mokykl\xc4\x85. 1901 m. i\xc5\xa1 prad\xc4\x97jusi\xc5\xb3 mokytis 26 mokini\xc5\xb3 1903 m. j\xc4\x85 baig\xc4\x97 tik 7. Visi besimok\xc4\x99 \xc5\xa1ioje mokykloje mokiniai egzaminus prival\xc4\x97jo laikyti Utenoje. V\xc4\x97liau dirbo Raznickas, kuris prasid\xc4\x97jus Pirmajam pasauliniam karui, pasitrauk\xc4\x97. Karo metu dirbo i\xc5\xa1 \xc5\xa0iauli\xc5\xb3 atvyk\xc4\x99s vokietis, vadintas \xc5\xbdolyno pravarde. Jis m\xc4\x97gdav\xc4\x99s i\xc5\xa1gerti, mok\xc4\x97 blogai._NEWLINE_Pirmojo pasaulinio karo metais mokykla neveik\xc4\x97, ta\xc4\x8diau 1918 m. gavo lietuvi\xc5\xa1kus vadov\xc4\x97lius ir v\xc4\x97l buvo atidaryta. Apie 1921-1922 m. mokytoju dirbo Jonas Gela\xc5\xbeevi\xc4\x8dius. 1925 m. jau buvo dvi mokini\xc5\xb3 klas\xc4\x97s. Viena i\xc5\xa1 j\xc5\xb3 mok\xc4\x97si koridoriuje. 1928 m. \xc4\x8dia atkeltas mokytojas Petras Adomonis, veiklus, valingas \xc5\xbemogus tur\xc4\x97jo \xc4\xaftak\xc4\x85 apskrityje, buvo tautinink\xc5\xb3 partijos narys. Jis 1933 m. su mokini\xc5\xb3 t\xc4\x97v\xc5\xb3 delegacija, padedant vir\xc5\xa1ai\xc4\x8diui sudeikie\xc4\x8diui Antanui Mi\xc4\x8deliui, kreip\xc4\x97si \xc4\xaf apskrities vir\xc5\xa1inink\xc4\x85 su pra\xc5\xa1ymu d\xc4\x97l mokyklos Sudeikiuose statybos. 1934 m. leidimas gautas, ir 1935 m. prad\xc4\x97ta statyti nauja mokykla. 1937 m. padedant t\xc4\x97vams pastatytas naujas mokyklos pastatas._NEWLINE_1940 m. ruden\xc4\xaf \xc4\xafsteigtas penktasis mokyklos skyrius. 1941 m. mokytoju dirbo Razmas. 1948 m. mokykla tapo \xc5\xa1e\xc5\xa1i\xc5\xb3 skyri\xc5\xb3 pradine mokykla, 1949 m. mokykla \xe2\x80\x93 septymnet\xc4\x97, 1960 m. \xe2\x80\x93 a\xc5\xa1tuonmet\xc4\x97, nuo 1968 m. \xe2\x80\x93 pagrindin\xc4\x97. 1950 m. pastatytas papildomas pastatas, nes mokiniai nesutilpo. 1961 m. i\xc5\xa1kilo mokomosios dirbtuv\xc4\x97s, 1964 m. \xe2\x80\x93 4 but\xc5\xb3 namas mokytojams. 1965 m. mokykla persik\xc4\x97l\xc4\x97 \xc4\xaf nauj\xc4\x85 pastat\xc4\x85. 1987 m. baigtas statyti didelis m\xc5\xabrinis naujos mokyklos pastatas. Senajame pastate mokytojos Onos P\xc5\xabslien\xc4\x97s iniciatyva \xc4\xafkurtas etnografinis muziejus, kuriame per 1000 buities rakand\xc5\xb3. Kitas muziejaus kambarys skirtas kra\xc5\xa1tie\xc4\x8diams. 1997-1998 m. mok\xc4\x97si 89 mokiniai, dirbo 14 mokytoj\xc5\xb3. Mokykloje veikia ikimokyklinio ugdymo prailgintos darbo grup\xc4\x97s. Vasar\xc4\x85 organizuojamos stovyklos.'